《赠唐德舆通判》
宋代·赵蕃

忆昔中人全盛日，犹推巴蜀多人物。况今王气在东南，北望中人渺萧瑟。

先生隐居谈典坟，博士乃有垂世文。内前之行传未了，钩党已到白鹭群。

舍人父子自知己，红药翻残棠屡憩。逮公四世传以是，池上凤毛宜翙翙。

胡为一再才别乘，纵说翱翔岂其称。鸡群牛皂匪殽杂，玉水珠渊自辉映。

维公大父我曾祖，绍圣同年蒙主恩。我今流落不足论，附骥讵敢侪青云。

鄱阳别去今三岁，邂逅从公宁自意。几思著句道所以，笔力甚孱无好思。

今辰何以为公寿，四世斯文端不朽，匪蜀眉山还有否。

作者简介：赵蕃（1143年～1229年），字昌父，号章泉，人籍郑州。理宗绍定二年，以直秘阁致仕，不久卒。諡文节。